Waqt laqgħa permezz ta' vidjokonferenza fit-30 ta' Novembru, il-membri tal-Kunsill ta' Stabbilizzazzjoni u Assoċjazzjoni (KSA) irrieżaminaw il-progress tal-Kosovo fil-perkors Ewropew tiegħu wara l-pubblikazzjoni tar-Rapport tal-2020 tal-Kummissjoni Ewropea dwar il-Kosovo. Il-parteċipanti ddiskutew l-aħħar żviluppi ewlenin relatati mal-issodisfar tal-kriterji politiċi, kif ukoll is-sitwazzjoni attwali fir-rigward tal-kriterji ekonomiċi, il-kooperazzjoni finanzjarja u l-implimentazzjoni tal-Ftehim ta' Stabbilizzazzjoni u Assoċjazzjoni tal-2015. Il-parteċipanti laqgħu l-impenn strateġiku kontinwu tal-Kosovo fil-perkors Ewropew tiegħu u għad-Djalogu ffaċilitat mill-UE mas-Serbja. Huma qablu dwar il-ħtieġa urġenti li jiġu aċċellerati l-proċessi ta' riforma, inkluż permezz tat-tieni fażi tal-Aġenda Ewropea għar-Riforma, li teħtieġ fokus akbar mill-atturi politiċi kollha u struttura ta' koordinazzjoni effettiva fi ħdan l-istituzzjonijiet tal-Kosovo. Il-parteċipanti tennew l-importanza tal-liberalizzazzjoni tal-viża għaċ-ċittadini tal-Kosovo. Id-deċiżjoni dwar il-proposta għadha qed tiġi kkunsidrata fil-Kunsill. Il-parteċipanti ddiskutew il-prijoritajiet ta' riforma f'oqsma li jinkludu l-istat tad-dritt u r-riformi ġudizzjarji, ir-rispett għad-drittijiet fundamentali, ir-riforma tal-amministrazzjoni pubblika, l-iżvilupp ekonomiku, l-edukazzjoni u l-impjiegi. Fir-rigward tal-Awli Speċjalizzati, il-parteċipanti apprezzaw il-kooperazzjoni murija reċentement mill-awtoritajiet tal-Kosovo u dawk arrestati. Il-parteċipanti qablu dwar il-ħtieġa għal impenn kontinwu mill-Kosovo, f'konformità sħiħa mal-ordni legali tiegħu stess u mal-obbligi internazzjonali tiegħu, bi sforzi ġenwini biex jiġu garantiti l-istat tad-dritt, il-libertajiet fundamentali, il-ġustizzja u r-rikonċiljazzjoni. Il-parteċipanti laqgħu t-tkomplija tad-Djalogu ffaċilitat mill-UE f'Lulju 2020 wara l-ħatra tar-Rappreżentant Speċjali tal-UE Miroslav Lajčák u t-tneħħija tat-tariffi u l-miżuri ta' reċiproċità. Il-laqgħa ssottolinjat l-importanza ta' impenn kontinwu bona fide biex jiġi nnegozjat u jinkiseb ftehim ta' normalizzazzjoni komprensiv u legalment vinkolanti. Dan huwa kruċjali sabiex il-Kosovo u s-Serbja jkunu jistgħu javvanzaw fil-perkorsi rispettivi tagħhom lejn l-Ewropa. Il-parteċipanti qablu li l-ftehimiet kollha tal-passat jeħtieġ li jiġu rispettati u implimentati. Il-parteċipanti qablu dwar l-importanza tal-parteċipazzjoni attiva tal-Kosovo fil-kooperazzjoni reġjonali, b'mod partikolari fl-implimentazzjoni tal-Pjan ta' Azzjoni għall-iżvilupp ta' Suq Reġjonali Komuni u l-Aġenda Ekoloġika għall-Balkani tal-Punent kif approvat fis-summit ta' Sofija fl-10 ta' Novembru 2020 u fl-insegwiment ta' tranżizzjoni ekoloġika u diġitali. Il-laqgħa kienet ippreseduta mir-Rappreżentant Għoli għall-Affarijiet Barranin u l-Politika ta' Sigurtà, is-Sur Josep Borrell. Il-Kummissarju għall-Politika Ewropea tal-Viċinat u n-Negozjati għat-Tkabbir, is-Sur Olivér Várhelyi, irrappreżenta lill-Kummissjoni Ewropea. Id-delegazzjoni tal-Kosovo kienet immexxija mill-Prim Ministru, is-Sur Avdullah Hoti. Ipparteċipaw ukoll il-Viċi Prim Ministru s-Sur Driton Selmanaj u l-Ministri s-Sa Meliza Haradinaj-Stublla, is-Sur Agim Veliu, is-Sa Hykmete Bajrami, is-Sur Selim Selimi, is-Sur Besian Mustafa u s-Sur Vesel Krasniqi. * Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo. Ara l-paġna tal-laqgħa